ΝΟΜΟΣ ΒΟΙΩΤΙΑΣ

ΔΗΜΟΣ ΛΕΒΑΔΕΩΝ Λιβαδειά, 09.11.2023

**ΑΝΑΚΟΙΝΩΣΗ**

Ο Δήμος Λεβαδέων ενημερώνει ότι με την αριθ. 169/2023 (ΦΕΚ 5420/Β΄/14-9-2023) απόφαση των Υπουργών Εθνικής Οικονομίας και Οικονομικών, Εσωτερικών και Ψηφιακής Διακυβέρνησης, **παρέχεται οικονομική διευκόλυνση, από το έτος 2023 και εξής,** από τον κρατικό προϋπολογισμό, **ύψους εκατόν πενήντα (150) ευρώ**, κατ’ έτος, **σε νέους δεκαοκτώ (18) και δεκαεννέα (19) ετών, με τη μορφή ψηφιακής χρεωστικής κάρτας,** για την πραγματοποίηση αγορών ή τη λήψη υπηρεσιών από επιχειρήσεις που δραστηριοποιούνται στους τομείς του πολιτισμού, του τουρισμού και των μεταφορών.

**Δικαιούχοι** της οικονομικής διευκόλυνσης είναι φυσικά πρόσωπα που:

**α)** είναι φορολογικοί κάτοικοι Ελλάδας, και **β)** έχουν συμπληρώσει το δέκατο όγδοο (18ο) ή δέκατο ένατο (19ο) έτος της ηλικίας τους εντός του προηγούμενου από την αίτηση έτους.

**Οι αιτήσεις υποβάλλονται στην ειδική εφαρμογή του youth pass,** είτε μέσω της Ενιαίας Ψηφιακής Πύλης της Δημόσιας Διοίκησης (gov.gr - ΕΨΠ) <https://vouchers.gov.gr/youthpass>κατόπιν αυθεντικοποίησης με τη χρήση των κωδικών διαπιστευτηρίων της Γενικής Γραμματείας Πληροφοριακών Συστημάτων Δημόσιας Διοίκησης (taxisnet), **είτε μέσω των Κέντρων Εξυπηρέτησης Πολιτών (ΚΕΠ),** σύμφωνα με το άρθρο 4 της ΚΥΑ 169/2023 (ΦΕΚ 5420/Β΄).

**Η χρήση της ψηφιακής χρεωστικής κάρτας πραγματοποιείται αποκλειστικά με ηλεκτρονικές συναλλαγές ή μέσω συσκευής, η οποία υποστηρίζει την τεχνολογία ανέπαφων συναλλαγών,** ήτοι μέσω ιστοσελίδας ή ηλεκτρονικής πλατφόρμας στην οποία δίνεται η δυνατότητα απευθείας χρέωσης της άυλης ψηφιακής χρεωστικής κάρτας με τη συμπλήρωση των στοιχείων της ή με τη χρήση εφαρμογής σε ηλεκτρονική συσκευή που υποστηρίζει τη λειτουργία ανέπαφων συναλλαγών μέσω ασύρματης σύνδεσης δύο συσκευών με απλή επαφή ή προσέγγισή τους (τεχνολογία NFC - Near Field Communication).

Ειδικά **για το πρώτο έτος λειτουργίας της ειδικής εφαρμογής youth pass** και τους δικαιούχους που έχουν συμπληρώσει εντός του έτους 2022 το 18ο ή 19ο έτος της ηλικίας τους, **οι αιτήσεις υποβάλλονται από την Πέμπτη 9 Νοεμβρίου 2023 και μέχρι την Τρίτη 5 Δεκεμβρίου 2023.**

Σημειώνεται ότι σε τακτική βάση η ειδική εφαρμογή θα δέχεται εκ νέου τις αιτήσεις των ενδιαφερομένων από την 1η Απριλίου μέχρι και τη 15η Μαΐου κάθε έτους.